b'\n_START_ARTICLE_\nLa Vilaclosa (Mollerussa)\n_START_SECTION_\nDescripci\xc3\xb3\n_START_PARAGRAPH_\nEl carrer de la Vilaclosa, que com el seu nom indica era la part tancada del nucli medieval, guarda l\'estructura dels carrers d\'aquesta \xc3\xa8poca, tot sent la part m\xc3\xa9s antiga conservada a Mollerussa. El carrer\xc3\xb3 \xc3\xa9s estret i llarg, mancat d\'il\xc2\xb7luminaci\xc3\xb3 degut a l\'al\xc3\xa7\xc3\xa0ria de les cases. Destaca el joc de l\xc3\xadnies horitzontals dels habitatges, que es contraposa al sentit marcadament vertical que comporta l\'alc\xc3\xa0ria dels pisos._NEWLINE_Aquest carrer est\xc3\xa0 ubicat a la part m\xc3\xa9s antiga de la poblaci\xc3\xb3, delimitada pels carrers de Balmes, de la Mare de D\xc3\xa9u de Montserrat i la pla\xc3\xa7a de Manuel Bertran.\n_START_SECTION_\nHist\xc3\xb2ria\n_START_PARAGRAPH_\nLa primera menci\xc3\xb3 escrita que consta de Mollerussa \xc3\xa9s de l\'any 1079. Va pert\xc3\xa0nyer, primer a la casa d\'Anglesola, fins al 1200 (aproximadament). Despr\xc3\xa9s va passar a diferents fam\xc3\xadles: els Sassala, els Montsuar, els Olzinelles, etc. Va pert\xc3\xa0nyer a la vegueria de T\xc3\xa0rrega. Ermengol V port\xc3\xa0 el sobrenom de Mollerussa, perqu\xc3\xa8 potser va morir a Mollerussa, en combat contra els Almor\xc3\xa0vits. D\'altres fonts expliquen que potser va morir en algun punt del regne de Castella, no obstant, Mollerussa no va pert\xc3\xa0nyer mai al comtat d\'Urgell._NEWLINE_El carrer de la Vilaclosa fa suposar l\'exist\xc3\xa8ncia d\'una poblaci\xc3\xb3 emmurallada, per\xc3\xb2 no en resta cap senyal. F. Rebolledo comenta que l\'any 1979 s\'hi descobriren dos arcs apuntats de pedra treballada en enderrocar una de les cases, els quals varen ser cegats per una paret de totxana. La data probable d\'aquests elements remunten la vilaclosa als segles XIII-XIV._NEWLINE_M. Polo diu que el 1894 s\'acord\xc3\xa0 enderrocar els darrers vestigis de muralla, concretament el portal de la pla\xc3\xa7a. En una fotografia de la "Gran Geografia General de Catalunya", dirigida per F. Carreras i Candi (volum dedicat a Lleida), es veu la Pla\xc3\xa7a Major amb la Casa de pedra al fons; a prop s\'hi veuen uns contraforts que es podrien relacionar amb algun portal de la Vilaclosa._NEWLINE_L\'estat de conservaci\xc3\xb3 dels edificis, aix\xc3\xad com de l\'entorn, va millorar notablement des del 1989. S\'hi van restaurar algunes fa\xc3\xa7anes, tot i que algun edifici fou enderrocat i constru\xc3\xaft de nou.'